ไฟป่าอุ้มผางคุมไม่อยู่ ลามไหม้บ้านชาวบ้าน จนท.เร่งดับคาดใช้เวลา 1-2 วัน
ไฟไหม้ผืนป่าอุ้มผางยังคุมไม่อยู่ ลุกลามไหม้บ้านเรือนประชาชน ที่บ้านน่อเอหมู่ที่ 3 ต.อุ้มผาง จนต้องพากันอพยพหนีตายโชคดีปลอดภัยหมด ขณะที่ จนท.เร่งดับไฟคาดอีก 1-2 วัน จะคุมเพลิงได้เมื่อวันที่ 7 เม.ย. 63 ผู้สื่อข่าวรายงานจาก อ.อุ้มผาง จ.ตาก ว่า สถานการณ์ไฟป่าที่อำเภออุ้มผาง จ.ตาก เหมือนจะเบาบางลงบ้างแต่สำนักงานทรัพยากรธรรมชาติและสิ่งแวดล้อม จ.ตาก ยังคงส่งกำลังชุดพยัคฆ์ไพรหลายสิบนายเข้าไปสับเปลี่ยนกำลังลุยดับไฟป่าในพื้นที่ผืนป่าทุ่งใหญ่นเรศวรฝั่งตะวันออก และรอยต่อเขตรักษาพันธุ์สัตว์ป่าอุ้มผางอย่างต่อเนื่อง โดยมีนายสมชัย กิจเจริญรุ่งโรจน์ รอง ผวจ.ตาก มาคุมการปฏิบัติการดับไฟป่า คาดใช้เวลาไม่เกิน 1-2 วัน สามารถควบคุมไฟป่าได้เกือบ 100 เปอร์เซ็นต์และจากสภาพอากาศที่ร้อนผสมกับเชื้อไฟที่แห้งกรอบ รอการเผาเป็นเชื้อเพลิงปะทุขึ้นมาอีกครั้ง ลุกลามเข้าไหม้บ้านเรือนประชาชน ที่บ้านน่อเอ หมู่ที่ 3 ต.อุ้มผาง อ.อุ้มผาง เสียหายไป 1 หลัง บ้านหลังดังกล่าวอาศัยอยู่ใกล้แนวเขตรักษาพันธุ์สัตว์ป่าอุ้มผาง เจ้าของบ้านต้องพาลูกๆ หนีออกจากบ้านเพื่อความปลอดภัย ซึ่งทุกคนปลอดภัยขณะเพื่อนบ้านที่ทราบข่าวต่างเดินทางช่วยขนของกันอย่างโกลาหล จึงขนได้เฉพาะเครื่องนอนและเสื้อผ้าสำคัญๆ เท่านั้น ส่วนบ้านถูกเพลิงเผาจนมอด ขณะเดียวกันชาวบ้านที่ใกล้ที่เกิดเหตุต่างช่วยกันนำที่ล้างรถดัดแปลงนำมาฉีดดับไฟป่าที่ลุกลามใกล้หมู่บ้าน.
ไฟไหม้ผืนป่าอุ้มผางยังคุมไม่อยู่ ลุกลามไหม้บ้านเรือนประชาชน ที่บ้านน่อเอ หมู่ที่ 3 ต.อุ้มผาง จนต้องพากันอพยพหนีตายโชคดีปลอดภัยหมด ขณะที่ จนท.เร่งดับไฟคาดอีก 1-2 วันจะคุมเพลิงได้
ไฟป่า,ไฟป่าอุ้มผาง,เขตรักษาพันธ์สัตว์ป่าอุ้มผาง,ตาก,ดับไฟป่า,ไฟไหม้บ้าน,บ้านน่อเอ,ข่าวทั่วไป